Regizorul român Cristian Mungiu a fost decorat a fost decorat de președinta Republicii Moldova cu titlul "Ordinul de Onoare".
În decretul semnat de președinta Maia Sandu sunt menționate meritele deosebite în dezvoltarea și promovarea artei cinematografice și în afirmarea cinematografiei românești pe plan internațional, precum și pentru contribuție substanțială la consolidarea dialogului cultural dintre R. Moldova și România, transmite Ziarul de Gardă.
Maia Sandu a anunțat și pe Facebook că l-a decorat pe regizorul, scenaristul și scriitorul Cristian Mungiu pentru aducerea istoriei recente a Republicii Moldova și a României pe scena internațională, pentru curajul de a aborda teme dificile și tulburătoare și pentru sprijinul acordat cineaștilor.
- "Unele cărți vin direct spre suflet, îți rămân în minte și te fac să petreci timp gândindu-te la eroii lor, la tăvălugul istoriei care vine peste destine umane făcându-le praf sau schimbându-le radical traiectoriile existențiale. "Tania Ionașcu, bunica mea. O biografie basarabeană", a reputatului regizor Cristian Mungiu este exact una dintre acele cărți. Cu o scrupulozitate și o atenție pentru detaliu, dar și cu o imensă dragoste de nepot, Cristian Mungiu descrie drama vieții bunicii sale născută în 1916 la Cahul și apoi, refugiată din calea războiului la Iași
- Am fost impresionată să ascult această istorie și pe viu, la Cahul, unde Cristian Mungiu, prin carte, și-a adus bunica la locul unde s-a născut. S-a vorbit despre înțelepciune, despre empatie, despre reziliență, despre faptul că trebuie să ne cunoaștem istoria în primul rând prin istoria familiilor noastre, căci aceasta e unica istorie adevărată, necontaminată de ideologie și fals patriotism. Cahulenii l-au îmbrățișat cu drag pe Cristian Mungiu, declarându-se foarte mândri că e "unul de-al lor".
- Cu sentimentul că am săvârșit un act de dreptate, i-am înmânat regizorului, scenaristului și scriitorului Cristian Mungiu "Ordinul de Onoare". Pentru faptul că, prin carte sau film, pune istoria recentă a neamului nostru pe scena întregii lumi. Pentru curajul de a alege teme care nu plac, care dor, care tulbură, dar care se cer asumate și metabolizate. Pentru atenția cu care se îndreaptă spre cineaștii noștri și sprijinul său necondiționat", a scris Maia Sandu.